Source: https://stlegal.sk/otazky-a-odpovede/ochrana-vlastnickeho-spoluvlastnickeho-prava-a-prav-k-cudzim-veciam/
Timestamp: 2020-04-07 07:47:20+00:00
Document Index: 16718116

Matched Legal Cases: ['súd ', 'súd ', 'Súd ', 'súd ', 'Súd ', '§ 853', '§ 602', '§ 606', 'súd ', 'súd ', '§18', 'Súd ']

Ochrana vlastníckeho, spoluvlastníckeho práva a práv k cudzím veciam - ST legal
Ochrana vlastníckeho, spoluvlastníckeho práva a práv k cudzím veciamBELPIR2018-12-04T17:02:13+00:00
PREJSŤ NA KATEGÓRIU: 1. VLASTNÍCKE PRÁVA | 2. SPOLUVLASTNÍCKE PRÁVA | 3. PRÁVA K CUDZÍM VECIAM – VECNÉ BREMENÁ, ZÁLOŽNÉ PRÁVA, ZÁDRŽNÉ PRÁVA
1. Vlastnícke práva
Dobrý deň. Veľmi pekne vás poprosím o informáciu a radu. Mám za slobodna nadobudnutý byt a budem sa v novembri vydávať. Má po sobáši môj už manžel na tento majetok automaticky nárok? Ak áno, ako mám prosím postupovať aby ho nemal? Ďakujem veľmi pekne,
Dobrý deň, do bezpodielového spoluvlastníctva manželov patrí všetko, čo nadobudol niektorý z manželov za trvania manželstva, s výnimkou vecí získaných dedičstvom alebo darom, ako aj vecí, ktoré podľa svojej povahy slúžia osobnej potrebe alebo výkonu povolania len jedného z manželov, a vecí vydaných v rámci predpisov o reštitúcii majetku jednému z manželov, ktorý mal vydanú vec vo vlastníctve pred uzavretím manželstva alebo ktorému bola vec vydaná ako právnemu nástupcovi pôvodného vlastníka.
Veci nadobudnuté pred uzavretím manželstva nepatria do bezpodielového spoluvlastníctva manželov, patria doň len veci nadobudnuté po uzavretí manželstva, s výnimkou vyššie uvedených vecí, resp. spôsobov nadobudnutia bez ohľadu na to, kedy sa nadobudli.
Dobrý deň. Potrebovala by som poradiť. Kúpila som chatku od brata, v ktorej som ho nechala bývať až do jeho smrti. Problém je v tom, že chodí tam osoba, ktorú si neprajem, aby tam chodila, ale môj brat ho tam aj tak pustí. Dá sa v tomto niečo spraviť? Pokiaľ by bolo treba viac informácii tak dodatočne poskytnem. Vopred ďakujem, pekný deň prajem.
Dobrý deň, vzhľadom na to, že nehnuteľnosť je vo Vašom vlastníctve, je Vaším pravom ňou disponovať. Pokiaľ s bratom nemáte uzatvorenú nájomnú zmluvu, nikto bez Vášho súhlasu nesmie užívať Vašu nehnuteľnosť. Pokiaľ uzatvorenú nájomnú zmluvu máte, potom je potrebné riadiť jej obsahom prípadne zákonom upravujúcim nájom.
Zdravím. Chcem sa informovať, ako mám postupovať, keď chcem dcére predať byt, respekt. časť moju druhá časť je manželkina a sme stále v manželskom vzťahu . Ďakujem za inf.
Dobrý deň, pokiaľ ste byt nadobudli počas manželstva, tento patrí do bezpodielového spoluvlastníctva manželov, a teda nie je možné platne previesť časť bytu. Pokiaľ byt patrí každému do výlučného vlastníctva (napr. ste ho nadobudli pred uzatvorením manželstva), voľne s podielom môžete nakladať a na dcéru, pokiaľ je plnoletá previesť zmluvou, darovacou kúpnou, zámennom. Pri prevode nehnuteľnosti maloletému dieťaťu je potrebné schválenie právneho úkonu súdom, kde dieťa zastupuje kolízny opatrovník.
Dobrý večer, chcem sa informovať. Vlastníme rodinný dom cez ktorý nám idú inžinierske siete, čiže máme vecné bremeno, tak isto máme ešte jedno vecné bremeno a aj právo doživotného bývania. Tieto bremená si teraz chceme odstrániť z vlastníckeho listu. Budeme potrebovať vypracovať až dve zmluvné dokumentácie ? Alebo sa to dá napísať na jednu.? Koľko by stálo? Ďakujem S pozdravom
Dobrý deň, pokiaľ sú pri týchto vecných bremenách odlišné oprávnené resp. povinné osoby, v takom prípade by bolo vhodné pre každý takýto záväzkovo právny vzťah vyhotoviť osobitnú zmluvnú dokumentáciu.
Dobrý deň, chcel by som sa informovať ako riešiť situáciu, Mám na svojom pozemku murovaní chatku ktorá má svoje LV, ale patrí dákej pani, ale pozemok je môj a nemám na ňom ani žiadnu ťarchu, ako mám postupovať ak ju tam nechcem. Aké mám možnosti ak ona sa nebude chcieť dohodnúť.
Dobrý deň, pokiaľ sa s vlastníkom stavby nedohodnete mimosúdne, tak môže súd na návrh vlastníka pozemku rozhodnúť, že stavbu treba odstrániť na náklady toho, kto stavbu zriadil. Pokiaľ by odstránenie stavby nebolo účelné, prikáže ju súd za náhradu do vlastníctva vlastníkovi pozemku, pokiaľ s tým vlastník pozemku súhlasí. Súd môže usporiadať pomery medzi vlastníkom pozemku a vlastníkom stavby aj inak, najmä tiež zriadiť za náhradu vecné bremeno, ktoré je nevyhnutné na výkon vlastníckeho práva k stavbe.
V prípade záujmu o naše služby, napríklad pri mimosúdnou riešení vzniknutej situácie alebo pri vypracovaní žaloby na súd a následné zastupovanie v konaní pred súdom, neváhajte nás kontaktovať.
2. Spoluvlastnícke práva
Dobrý deň. Rovnakým dielom som spolumajiteľ (brat a ja) bytu po zosnulej mame. Ja mám záujem byt predať, brat neguje predaj bytu a daroval svoju polovicu bytu svojmu synovi, môjmu synovcovi. Synovec doteraz nepožiadal o vklad do katastra. Vzhľadom na to, že obaja ignorujú a hľadajú rôzne dôvody, aby sa byt nepredal, napr. vyhrážanie sa mi, kladenie pre mňa reálne nesplniteľných podmienok (najmä finančných) bez akceptácie sumy v súdno-znaleckom posudku, prekrúcanie faktov, byt chátra a stráca na hodnote (ani neprispievajú 50 % na náklady spojené s prevádzkou bytu). Aké mám možnosti alebo ako mám postupovať, aby bolo možné byt predať (synovec mal záujem byt rekonštruovať a bývať v ňom, však návrh kúpno-predajnej zmluvy ma ako vlastníka pol bytu diskriminuje právami a finančne a tak som nesúhlasila s jeho úmyslom, z čoho vnikajú už uvedené problémy). Vopred ďakujem za odpoveď.
Dobrý deň, v tejto situácii by bolo najvhodnejšie požiadať o zrušenie spoluvlastníctva. V takom prípade by ste si v rámci konania mohli uplatňovať aj výdavky, ktoré ste vynaložili na spoločnú nehnuteľnosť.
Súd možno požiadať o predaj bytu, a peniaze sa následne rozdelia alebo byt sa prikáže jednému zo spoluvlastníkov do výlučného vlastníctva a toho druhého vyplatí. Žiaľ pokiaľ nie je možné dospieť s druhým vlastníkom k dohode, súdna cesta je jediná schodná možnosť.
Dobrý deň, dovoľujem si Vás týmto požiadať o bezplatnú právnu konzultáciu vo veci predkupného práva. Som vlastníčkou pozemku /tvoreného z dvoch susediacich parciel/ a súčasne ¼ vlastníčkou prislúchajúceho pozemku, ktorý tvorí prístupovú cestu k môjmu pozemku. Vzhľadom na skutočnosť, že som sa rozhodla pozemok predať, tak som v zmysle zákona ponúkla ostatným spoluvlastníkom prístupovej cesty predkupné právo k predmetnému pozemku ako celku aj spolu s prístupovou cestou, nakoľko keby som im ponúkla iba prístupovú cestu samotný pozemok by sa pre mňa stal nepoužiteľným, bezcenným a nepredajným. Takže som im ponúkla pozemok v celku aj s podielom na prístupovej ceste a za celkovú sumu, v ktorej som nešpecifikovala cenu za jednotlivé pozemky ani konkrétne cenu za m2. Nakoľko sa jedná o susedov, ktorí si v minulosti povinnosť predkupného práva nesplnili voči bývalej vlastníčke pozemkov mojej starej mame a jeden spoluvlastník aj voči mne /premlčacia lehota 3 rokov ešte neuplynula/, myslela som si že to bude bezproblémové a predkupné právo si neuplatnia. Spoluvlastníci sa však spolu dohodli a v zákonnej lehote mi odpísali, že si uplatňujú predkupné právo avšak iba na môj podiel pozemku, ktorý tvorí prístupovú cestu a celkovú sumu za pozemok v celku aj s prístupovou cestou, ktorú som im ponúkla si vydelili počtom m2 a vyrátali si cenu za svoje podiely, čiže cenu za prístupovú cestu si vlastne určili a vyrátali sami a súčasne ma vyzvali o zaslanie č. účtu a návrhu kúpnej zmluvy. Takže na moju ponuku reagovali svojou vyfabulovanou protiponukou, ktorá je pre mňa neprijateľná a likvidačná. Súčasne vo svojej protiponuke zle uviedli výmeru jedného z pozemkov o plus 1m2. Vzhľadom na uvedené som na ich protiponuku nereagovala, nakoľko nemám záujem a ani logicky nemôžem predať podiel na pozemku, ktorý tvorí prístupovú cestu k môjmu pozemku, a v konečnom dôsledku moja ponuka nebola spoluvlastníkom adresovaná v takomto znení. Vzhľadom na uvedené problémy a nemožnosť predať pozemok spolu s prístupovou cestou som sa rozhodla myšlienky predaja vzdať. Avšak opäť v zákonnej lehote /2 mesiacov od podania ponuky predkupného práva /som obdržala od jedného spoluvlastníka oznámenie, že nakoľko som bola zo zákona povinná im zaslať kúpnu zmluvu a č. účtu a neurobila som tak, tak mi oznamuje, že u notára bola zložená k úschove na moje meno suma na úhradu kúpnej ceny za jeho spoluvlastnícky podiel a súčasne je u notára pripravená kúpna zmluva, ktorú mám podpísať a po podpise mi budú vyplatené peniaze. Na jeho oznámenie som nereagovala, nakoľko mi nátlakom kladie podmienky, ktoré sú absolútne v rozpore s mojou ponukou – sám si stanovil cenu za m2, písomným nátlakom ma núti k podpisu zmluvy, ktorá je pre mňa nevýhodná a s ktorou nesúhlasím, nakoľko za týchto podmienok pozemok odmietam predať. Očakávam, že rovnaký list ešte obdržím aj od zostávajúcich spoluvlastníkov. Neviem ako postupovať, nakoľko je pre mňa nemysliteľné a nanajvýš nevýhodné predať podiel na prístupovej ceste k vlastnému pozemku, a v konečnom dôsledku takto moja ponuka spoluvlastníkom ani nebola formulovaná. Preto sa Vás chcem spýtať či som povinná im podiel na prístupovej ceste predať za cenu ktorú si určili spoluvlastníci, keď tak moja ponuka nebola formulovaná – cena za podiel na prístupovej ceste nebola špecifikovaná samostatne, nakoľko som im ponúkala pozemky ako celok aj s podielom na prístupovej ceste za jednu celkovú sumu. Je možné aby ma spoluvlastníci takto nútili k predaju môjho podielu za pre mňa nevýhodných podmienok, ktoré si sami stanovili, aj vzhľadom na skutočnosť, že som sa po týchto nepríjemnostiach a riziku znehodnotenia môjho pozemku bez prístupovej cesty, rozhodla od zamýšľaného predaja odstúpiť? Neviem ako ďalej a preto Vám budem veľmi vďačná za Váš právny názor. Ďakujem
Dobrý deň, vychádzajúc z Vami uvedených skutočností a v teoretickej rovine vzhľadom na nedostatok výslovnej právnej úpravy predkupného práva spoluvlastníkov v druhej časti Občianskeho zákonníka o vecných právach je potrebné v zmysle ustanovenia § 853 OZ vychádzať z analogickej aplikácie všeobecnej právnej úpravy predkupného práva, ktorá je obsiahnutá v ôsmej časti Občianskeho zákonníka upravujúcej záväzkové právo – § 602 a nasl. OZ., s výnimkou ustanovení, ktoré sa týkajú iba zmluvného predkupného práva.
V zmysle § 606 OZ, kto je oprávnený kúpiť vec, musí zaplatiť cenu ponúknutú niekým iným, ak nie je dohodnuté inak. Ak nemôže vec kúpiť alebo ak nemôže splniť podmienky ponúknuté popri cene a ak ich nemožno vyrovnať ani odhadnou cenou, predkupné právo zanikne.
Pravidlá ponuky a jej prijatie požadujú, aby boli dostatočne zrozumiteľné a presné a aby bolo jasné, za akých okolností sa oprávnený rozhoduje o tom, či predkupné právo využije. Ak zaviazaný ponúkne oprávnenému vec na kúpu bez toho, aby ju ponúkol aj inému, cena ponúknutá iným neexistuje. V takom prípade musí oprávnenému ponúknuť cenu, ktorá zodpovedá všeobecnej úrovni ceny v mieste a v čase, príp. platným cenovým predpisom.
Prijatie návrhu, ktoré obsahuje dodatky, výhrady, obmedzenia alebo iné zmeny, je odmietnutím návrhu a považuje sa za nový návrh. Prijatím návrhu je však odpoveď, ktorá vymedzuje obsah navrhovanej zmluvy inými slovami, ak z odpovede nevyplýva zmena obsahu navrhovanej zmluvy.
Vlastním 1/4 podiel po mame, brat taktiež, náš otec zvyšok, deti ma upozornili, že otcov podiel bol prevedený na brata kúpnou zmluvou za 2000 eur ako som následne zistila, bez môjho vedomia, otec má 82 rokov, jeho zdrav. stav je veľmi zlý a hodnota majetku je tak 30 000 tisíc eur.. ďakujem za odpoveď.
Dobrý deň, v takom prípade je možné sa súdnou cestou domáhať absolútnej neplatnosti zmluvy, z dôvodu absencie vôle na strane predávajúcej, pripadne absencie spôsobilosti na právne úkony na základe lekárskeho posudku.
Dobrý deň. Som rozvedená 20 rokov, byt ktorý sme nadobudli počas manželstva, máme s bývalým manželom v podielovom vlastníctve ( nechcel mi ho predať ani ma vyplatiť). Bývalý manžel už niekoľko rokov na Slovensku nežije, trvalé bydlisko má ale stále v byte, ktorý vlastníme na polovicu. Na Slovensko chodí max 2x do roka ( do spoločného bytu…). Chcem od neho jeho polovicu odkúpiť, alebo byt predať a rozdeliť sa. Vyplatiť ma nechce, a aj predaj či už mne alebo celkovo stále zvažuje, a navyše to podmieňuje to odsťahovaním sa syna do vlastného bytu… Sú vôbec nejaké možnosti, ako získať celý byt do vlastníctva, resp. ako ho donútiť aby sa byt predal?? Ďakujem.
Dobrý deň, presne v takýchto prípadoch je vhodné podať návrh na súd, a ten vysporiada Vaše podielové spoluvlastníctvo.
Podľa Vášho návrhu súd môže byt prikázať (teda dať) do Vášho vlastníctva ako jednému z vlastníkov, samozrejme s Vašim súhlasom, a budete povinná druhého spoluvlastníka vyplatiť. Ak ani jeden nebudete chcieť byt, tak súd ho predá a peniaze Vám rozdelí. V obidvoch prípadoch sa cenu určí znaleckým posudkom.
Odporúčam najprv exmanžela vyzvať písomne – môže to mať vplyv na to, kto bude znášať trovy súdneho konania.
3. Práva k cudzím veciam – vecné bremená, záložné práva, zádržné práva
Potrebujem poradiť pri majetkovom vyrovnaní. Žil som trinásť rokov s priateľkou v rodinnom dome aj jej otcom. Rozišli sme sa, máme spoločného syna. Za tých trinásť rokov som investoval svoje peniaze, úspory do ich domu. Ja som si zobral hypotéku aby som mal kde bývať. Počas spolužitia sme si zobrali úver na rekonštrukciu ich domu, v tomto prípade strechy. Ja ďalej splácam túto pôžičku. Chcem sa s nimi dohodnúť nech aby si prebrali tento úver a týmto sa aj majetkovo vyrovnáme. Navrhoval som aj že budem splácať alikvótnu čiastku v hodnote 150 € ktoré chcú vo výške výživného. A tú zvyšnú časť mi doplatia.
pokiaľ ste investovali do nehnuteľnosti, ktorá nie je vo Vašom vlastníctve, môžte požadovať vrátenie tejto investície ako bezdôvodné obohatenie, ak viete preukázať, že uvedené opravy, zhodnotenia domu boli hradené Vami, pokiaľ nedošlo k premlčaniu Vášho práva – uplynutiu dvojročnej subjektívnej lehoty od investovania. Je nutné ale upozorniť, že aj vlastník nehnuteľnosti si môže uplatniť bezdôvodné obohatenie za neplatené nájomné počas užívania nehnuteľnosti.
Pokiaľ spomínaný úver nie je zabezpečený nehnuteľnosťou, bude nutné preukazovať, že prostriedky, ktoré boli poskytnuté ako úver, boli investované do nehnuteľnosti – a teda zjednodušene, že sa vlastník obohatil tým, čo v postate ušetril zo svojho majetku.
Výživné nie je možné započítať na žiadnu pohľadávku voči matke dieťaťa. Výživné, hlavne ak je určené súdnym rozhodnutím, platiť musíte bez ohľadu na Vaše finančné vzťahy s matkou dieťaťa.
Dobrý deň, chcel by som poradiť: svokrovci majú cez susediaci pozemok vedenú, cca 1m v zemi, hadicu na prívod vody z pramennej záchytky do svojej nehnuteľnosti(chaty). Je to urobené asi pred 50 rokmi, ústnou dohodou starých otcov. Teraz však dcéra resp. vnučka chce finančnú náhradu za to, že sa používa voda z ich pozemku. Lenže podľa zákona č.364/2004 Z.z. §18 ods.5 nie je prípustné, aby niekto profitoval z tohoto účelu. My sa však chceme dohodnúť s tým, že ponúkneme požadovanú sumu 30 Eur ročne, avšak len za to, že ich pozemkom prechádza hadica na prívod vody. O zapísanie ťarchy do katastra, samozrejme, nechcú ani počuť. Spísali nejakú “Zmluvu o nájme veci za odplatu”, ktorá však uvádza len nejaké dočasné užívanie studne(aj keď to studňa nie je), ktorá by však bola v rozpore so zákonom č.364/2004 Z.z.. Chcel by som len radu, akou formou sa s tým dá vysporiadať zmluvne resp. v akom konaní. Ďakujem
Dobrý deň, pokiaľ nie je možné uzavrieť dohodu o zriadení vecného bremena, je možné podať žalobu na súd. Súd môže usporiadať pomery medzi vlastníkom pozemku a vlastníkom stavby aj zriadiť za náhradu vecné bremeno, ktoré je nevyhnutné na výkon vlastníckeho práva k stavbe.
Alternatívou na zváženie je vydržanie práva zodpovedajúceho vecnému bremenu. Oprávnený držiteľ sa stáva vlastníkom veci, ak ju má nepretržite v držbe po dobu troch rokov, ak ide o hnuteľnosť, a po dobu desať rokov, ak ide o nehnuteľnosť. Do doby sa započíta aj doba, po ktorú mal vec v oprávnenej držbe právny predchodca.
Na vydržanie by malo stačiť samotné chovanie oprávnenej osoby, ktoré je obsahom práva zodpovedajúceho vecnému bremenu (napr. pravidelný odber vody zo susedovho pozemku). Žiadny právny úkon (napr. uznávacia zmluva) by tu nemala byť potrebná. Predpokladom tohto spôsobu nadobudnutia práva zodpovedajúceho vecnému bremenu je nepretržitý výkon práva, ak sú splnené i ostatné podmienky obdobné podmienkam vydržania vlastníckeho práva. Samozrejme akákoľvek písomnosť hoci aj medzi predchádzajúcimi vlastníkmi posilní právo oprávneného.
Vydržanie práva zodpovedajúceho vecnému bremenu sa do katastra nehnuteľností zapisuje záznamom na základe jedného z troch možných spôsobov:
a) osvedčenie vydržania vo forme notárskej zápisnice, ak je vydržanie nesporné,
b) súdom schválený zmier uzavretý medzi účastníkmi súdneho konania,
c) rozhodnutie súdu v konaní o určenie vlastníctva, ak jedna strana vydržanie popiera